ΓΡΑΠΤΗ ΕΡΩΤΗΣΗ E-3706/98

υποβολή: Nikitas Kaklamanis (UPE) προς την Επιτροπή

(11 Δεκεμβρίου 1998)

Θέμα: Διαγωνισμός Διερμηνέων Ελληνικής γλώσσας από την Ευρωπαϊκή Επιτροπή

Οι εξετάσεις του Διαγωνισμού Διερμηνέων Ελληνικής γλώσσας από την Ευρωπαϊκή Επιτροπή είχαν καθορισθεί για τις 12.10.98 στις Βρυξέλλες, και για τις 15 και 16.10.98 στην Αθήνα. Οι εξετάσεις των Βρυξελλών πραγματοποιήθηκαν ενώ αυτές των Αθηνών ακυρώθηκαν χωρίς να έχουν ενημερωθεί όλοι οι εξεταστές αλλά, κυρίως, ούτε οι υποψήφιοι.

Αξίζει να σημειωθεί ότι είχε προηγηθεί όλη η απαιτούμενη διαδικασία (ενοικίαση αίθουσας, υπάλληλοι, κλπ.) ενώ είχαν πληρωθεί και όλα τα σχετικά έξοδα. Χρειάσθηκε μάλιστα μεγάλη προσπάθεια, όπως μου κατήγγειλαν υποψήφιοι, προκειμένου να ενημερωθούν για το τι ακριβώς συνέβη. Πληροφορούμαι επίσης ότι το αδικαιολόγητα ακυρωθέν τμήμα του παραπάνω διαγωνισμού (που κανονικά θα διεξήγετο στην Αθήνα) θα γίνει τελικά στις Βρυξέλλες, πιθανώς τον Δεκέμβριο.

Μπορεί να με πληροφορήσει η Επιτροπή:

α) ποιός υπέγραψε για την παραπάνω ακύρωση και ποιό λόγο;

β) εάν η ίδια πιστεύει ότι αυτός ο τρόπος διοργάνωσης που οδηγεί σε σπατάλη χρημάτων και απώλεια εμπιστοσύνης του κοινού προς την Επιτροπή είναι ο ενδεδειγμένος;

γ) ποιά μέτρα προτίθεται να πάρει για την παραδειγματική τιμωρία των υπευθύνων;

Απάντηση του κ. Liikanen Εξ ονόματος της Επιτροπής

(15 Φεβρουαρίου 1999)

Ο γενικός διαγωνισμός COM/LA/1052 για την πρόσληψη ελλήνων διερμηνέων οργανώνεται από την Επιτροπή. Η εξεταστική επιτροπή αποτελείται από διερμηνείς συνεδριάσεων, οι οποίοι εργάζονται στην Κοινή Υπηρεσία Διερμηνείας Συνεδριάσεων (ΚΥΔΣ), εκτός από τον πρόεδρο ο οποίος είναι καθηγητής πανεπιστημίου και σύμβουλος του υπουργείου εξωτερικών της Ελλάδας.

Από τους υποψήφιους που έγιναν δεκτοί στις εξετάσεις μόνο 28 πέτυχαν στις υποχρεωτικές γραπτές δοκιμασίες και έγιναν δεκτοί στις γραπτές δοκιμασίες, οι οποίες αποτελούνται από δύο μέρη: διαδοχική διερμηνεία και ταυτόχρονη διερμηνεία. Απάυτούς 17 ζουν στις Βρυξέλλες, 10 στην Ελλάδα και 1 στις Ηνωμένες Πολιτείες.

Επειδή ο πρόεδρος δεν μπορούσε να πάρει διαδοχικές μέρες άδειας από το υπουργείο όπου εργάζεται, ζήτησε να γίνει ένα μέρος αυτών των εξετάσεων στην Αθήνα. Για το λόγο αυτό αποφασίσθηκε να προσκληθούν για τις γραπτές εξετάσεις στις Βρυξέλλες οι 17 υποψήφιοι που ζουν εκεί, αλλά η εξέταση στη διαδοχική διερμηνεία για τους άλλους 11 να γίνει στην Αθήνα. Στη συνέχεια επρόκειτο να προσκληθούν στις Βρυξέλλες για την εξέταση στην ταυτόχρονη διερμηνεία μόνο οι υποψήφιοι που θα είχαν περάσει με επιτυχία τις εξετάσεις στη διαδοχική διερμηνεία (λόγω της έλλειψης κατάλληλων κτιριακών εγκαταστάσεων στην Αθήνα ήταν αδύνατο να γίνει εκεί η εξέταση στην ταυτόχρονη διερμηνεία).

Στις αρχές Σεπτεμβρίου 1998 φάνηκε, λαμβάνοντας υπόψη τους γλωσσικούς συνδυασμούς των υποψηφίων στην Αθήνα, ότι εκτός από τέσσερα μέλη της εξεταστικής επιτροπής έξι ακόμη διερμηνείς θα απουσίαζαν για δύο ημέρες συν δύο πρόσθετες ημέρες για το ταξίδι προς και από την Αθήνα εξ αιτίας αυτών των προφορικών εξετάσεων. Λαμβανομένων υπόψη όλων των επιπτώσεων στη λειτουργία της ΚΥΔΣ, ειδικά της ανάγκης να μείνουν στις Βρυξέλλες οι διερμηνείς που αποτελούν μέρος του προσωπικού της Επιτροπής, αποφασίσθηκε να οργανωθούν και τα δύο μέρη των προφορικών εξετάσεων στις Βρυξέλλες.

Ο γραμματέας της εξεταστικής επιτροπής ενημέρωσε δεόντως όλους τους υποψηφίους. Κανένας υποψήφιος δεν εμφανίστηκε για τις προφορικές εξετάσεις και δεν έγινε κανένα παράπονο. Ο υποψήφιος που είχε κλείσει εισιτήριο για να ταξιδέψει από τις Ηνωμένες Πολιτείες αναγκάστηκε να πληρώσει ένα πρόστιμο για την ακύρωσή του, αλλά η Επιτροπή θα του αποδώσει το ποσό των εξόδων στα οποία υπεβλήθη. Το εξεταστικό κέντρο στην Αθήνα ενημερώθηκε εκ των προτέρων σχετικά με την ακύρωση και δεν χρέωσε την Επιτροπή. Οι προφορικές εξετάσεις έγιναν από τις 20 μέχρι τις 22 Ιανουαρίου 1999 στις Βρυξέλλες.

Η Επιτροπή λυπάται για το γεγονός ότι αναγκάστηκε να αναβάλει τις εξετάσεις αυτές.